次韻端夫聞江北水磨
作者：鄒浩
朝代：宋

paragraphs: 萬事根本初難明，聲之所發由聲聲。
不有智者抉其□，直如寶劍埋豐城。
風生風濟孰嘘吸，制作解成琴與筝。
矧兹江漢瀉荆楚，含桃初熟飛流鶯。
波濤暗逐歲月長，激激灘際春雷谹。
白沙湖邊更湍急，五磨因緣資養生。
城中鞭驢喘欲死，亦或人勞僵自横。
借令麥破麵浮玉，青蝇遽集争營營。
迺知此策最長利，朱墨豈復嗤南榮。
天輪地軸駭晝夜，彷彿颶扇吹蒼瀛。
遊江夫人儼然坐，蛟龍不動如石鯨。
只應神物亦持護，我輩何妨雙耳清。